b'\n_START_ARTICLE_\nTNT\n_START_SECTION_\nSavyb\xc4\x97s\n_START_PARAGRAPH_\nDetonacijos greitis: 6700 m/s @ 1,6 g/cm\xc2\xb3_NEWLINE_Trotilas i\xc5\xa1rastas 1863\xc2\xa0m. D\xc4\x97l nejautrumo sm\xc5\xabgiams, fizinio ir cheminio stabilumo yra viena pagrindini\xc5\xb3 sprogstam\xc5\xb3j\xc5\xb3 med\xc5\xbeiag\xc5\xb3, \xc5\xa1iandien naudojam\xc5\xb3 karo pramon\xc4\x97je. TNT yra sprogi\xc5\xb3j\xc5\xb3 med\xc5\xbeiag\xc5\xb3 etalonas. Pagal jo gali\xc4\x85 yra skai\xc4\x8diuojama kit\xc5\xb3 sprogi\xc5\xb3j\xc5\xb3 med\xc5\xbeiag\xc5\xb3 lyginamoji galia. TNT yra labai stabilus ir nejautrus sm\xc5\xabgiams (net kulkoms), ugniai, kibirk\xc5\xa1tims ir kar\xc5\xa1\xc4\x8diui._NEWLINE_Tai bespalviai arba gelsvi milteliai, kuri\xc5\xb3 tankis 1,6 kg/l. Jis lydosi +84\xc2\xa0\xc2\xb0C temperat\xc5\xabroje, i\xc5\xa1 jo gali b\xc5\xabti liejamos \xc4\xafvairios formos. Tai toluolo trigubo nitrinimo produktas. Dega skleisdamas juodus d\xc5\xabmus, parako kvapo. Sprogsta nuo detonatoriaus Nr.8. Sprogimo \xc5\xa1iluma\xc2\xa0\xe2\x80\x93 1000 kcal/kg. Sprogstant susidaro daug anglies oksido (sukelia deguonies tr\xc5\xabkum\xc4\x85). Gerai tirpsta benzole, acetone ir kituose organiniuose tirpikliuose, blogai\xc2\xa0\xe2\x80\x93 vandenyje. Vandenyje savo savybi\xc5\xb3 nepraranda. Su sunkiaisiais metalais link\xc4\x99s sudaryti organines druskas, lengvai detonuojan\xc4\x8dias nuo mechaninio ar \xc5\xa1iluminio poveikio. Atvirai degdamas nesprogsta. U\xc5\xbedaruose, talpiuose induose sprogsta greitai. Kaip ir daugelis kit\xc5\xb3 nitrojungini\xc5\xb3, pasi\xc5\xbeymi hematotoksiniu poveikiu._NEWLINE_Gaunamas i\xc5\xa1 tolueno (metilbenzeno), j\xc4\xaf nitrinant ir naudojant katalizatori\xc5\xb3: C6H5-CH3 + 3HONO2 (+H2SO4(konc.)) = C7H5N3O6 + 3H2O.'